कोरोना वायरस के  42,982 मामले सामने आए, 533 लोगों की मौत
देशभर में पिछले 24 घंटे में कोरोना वायरस के 42,982 मामले सामने आए जबकि 533 लोगों की मौत हो गई।
नई दिल्ली: देशभर में पिछले 24 घंटे में कोरोना वायरस के 42,982 मामले सामने आए  जबकि 533 लोगों की मौत हो गई। कोरोना संक्रमण के कुल मामले 3,18,12,114 हो गए हैं जबकि अबतक 4,26,290 लोगों की मौत इस वायरस से हो चुकी है। वहीं  देश में फिलहाल 4,11,076 कोरोना एक्टिव मरीज हैं। अबतक कुल 3,09,74,748 इस संक्रमण से रिकवर हो चुके हैं।स्वास्थ्य मंत्रालय ने बताया कि पिछले 24 घंटों में कोरोना वायरस का इलाज करा रहे मरीजों की संख्या में 723 की वृद्धि हुई है। देश में पिछले साल सात अगस्त में संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख से अधिक हो गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख के पार हो गए। देश में 19 दिसम्बर को ये मामले एक करोड़ के पार, चार मई को दो करोड़ के पार और 23 जून को तीन करोड़ के पार चले गए थे। आंकड़ों के मुताबिक, बुधवार को कोविड-19 के लिए 16,64,030 नमूनों की जांच की गयी। इसके साथ ही अब तक इस संक्रमण का पता लगाने के लिए जांच किए गए नमूनों की संख्या 47,48,93,363 हो गयी है। दैनिक संक्रमण दर 2.58 प्रतिशत और साप्ताहिक संक्रमण दर 2.37 प्रतिशत दर्ज की गयी। इस बीमारी से उबरने वाले मरीजों की संख्या बढ़कर 3,09,74,748 हो गयी है जबकि मृत्यु दर 1.34 प्रतिशत है। मंत्रालय ने बताया कि देशव्यापी टीकाकरण अभियान के तहत अभी तक कोविड-19 रोधी टीकों की 48.93 करोड़ खुराक दी जा चुकी है। देश में जिन 533 लोगों की मौत हुई है उनमें से 195 की महाराष्ट्र और 108 लोगों की मौत केरल में हुई। इस महामारी से अब तक 4,29,290 लोग जान गंवा चुके हैं जिनमें से 1,33,410 लोगों की मौत महाराष्ट्र में, 36,680 की कर्नाटक में, 34,197 की तमिलनाडु, 25,058 की दिल्ली, 22,767 की उत्तर प्रदेश, 18,180 की पश्चिम बंगाल और 17,211 लोगों की मौत केरल में हुई। स्वास्थ्य मंत्रालय ने बताया कि अब तक जिन लोगों की मौत हुई है, उनमें से 70 प्रतिशत से ज्यादा मरीजों को अन्य बीमारियां थीं। मंत्रालय ने अपनी वेबसाइट पर बताया कि उसके आंकड़ों का भारतीय आयुर्विज्ञान अनुसंधान परिषद (आईसीएमआर) के आंकड़ों के साथ मिलान किया जा रहा है। इनपुट-भाषा